Agt vroue verkrag tydens verfilming van musiekvideoDie verdagtes is tydens ‘n multi-dissiplinêre optrede in hegtenis geneem. (Foto: Polisie) Twee verdagtes is doodgeskiet en 65 in hegtenis geneem ná multidissiplinêre optrede Vrydag deur die polisie in Krugersdorp. Dit volg nadat ŉ filmspan in West Village deur ŉ bende rowers oorval en agt vroue verkrag is. Volgens die polisie se inligting was die span, bestaande uit 12 vroue en 10 mans, Donderdag besig met die verfilming van ŉ musiekvideo toe hulle oorval is deur ŉ groep gewapende mans wat in komberse geklee was. “Die rowers het die groep beveel om op die grond te lê en toe agt van die vroue verkrag en almal van hul besittings beroof,” het brig. Brenda Muridili, polisiewoordvoerder van Gauteng, gesê. Die toerusting wat gebuit is, beloop na wat verneem word ongeveer R1,5 miljoen. Die multidissiplinêre span het onder meer bestaan uit lede van die K9-eenheid, die spesiale taakmag, misdaadintelligensie en die blitspatrollie. Die uitvoerende burgemeester van Mogale City het ook die polisie vergesel. “Die verdagtes is met behulp van hommeltuigtegnologie opgespoor en ŉ skietery het uitgebreek, waartydens twee verdagtes doodgeskiet en een gewond is.” Twee ongelisensieerde vuurwapens, springstof en ander items is op beslag gelê. Die groep word glo verbind met onwettige mynbedrywighede. Die polisie ondersoek nou 32 klagtes van verkragting en een van gewapende roof. Die rowers word verbind met onwettige mynbedrywighede. (Foto: Polisie) Die voorval van roof en verkragting is Vrydag wyd verdoem en die president se kantoor het hom selfs hieroor uitgespreek. “Die nuus oor hierdie verkragtings is betreurenswaardig en ons glo dat al die oortreders in hegtenis geneem en die swaarste straf opgelê sal word,” het Phumla Williams, woordvoerder van die president se kantoor, Vrydag gesê. “Die verontagsaming van vroue se regte en veiligheid sal nooit in Suid-Afrika aanvaar word nie. Die regering werk hard om die vlaag van geslagsgebaseerde geweld te draai en sal nié hierdie misdade teen vroue duld nie.” Die drukgroep Action Society het weer die skuld vir die voorval voor die president en minister van polisie, Bheki Cele, se deur gelê. “Hierdie is die nalatenskap van kaderontplooiing, wat daartoe gelei het dat misdaadintelligensie en voorkomende maatreëls binne ons polisie vernietig is,” het Ian Cameron, hoof van gemeenskapsveiligheid by Action Society, Vrydag gesê.